*Projekts*

LATVIJAS REPUBLIKAS MINISTRU KABINETS

2020. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Grozījumi Ministru kabineta 2010. gada 16. marta noteikumos Nr. 262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”**

*Izdoti saskaņā ar*

*Elektroenerģijas tirgus likuma 29.panta ceturto daļu, 31.1 panta devīto daļu un 31.2panta trešo daļu un piekto daļu*

Izdarīt Ministru kabineta 2010. gada 16. marta noteikumos Nr. 262 "Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību" (Latvijas Vēstnesis, 2010, 51./52. nr.; 2011, 77., 190. nr.; 2012, 142. nr.; 2013, 161., 234. nr.; 2014, 82. nr.; 2015, 250. nr.; 2016, 137. nr.; 2018, 84. nr.; 2019, 257. nr.) šādus grozījumus:

1. Izteikt norādi, uz kāda likuma pamata noteikumi izdoti, šādā redakcijā:

“Izdoti saskaņā ar Elektroenerģijas tirgus likuma 29.panta ceturto daļu,   
31.1 panta devīto daļu un 31.2panta trešo daļu un piekto daļu.”

2. Papildināt noteikumus ar 1.13., 1.14. un 1.15. apakšpunktu šādā redakcijā:

“1.13. kārtību, kādā aptur komercdarbības atbalsta izmaksu;

1.14. pārkāpumus, par kuriem atceļamas tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros, kā arī kārtību, kādā tās atceļamas;

1.15. nosacījumus un metodiku elektroenerģijas ražošanai no atjaunojamiem energoresursiem nepamatoti vai nelikumīgi saņemtā komercdarbības atbalsta atgūšanai.”

3. Papildināt noteikumus ar 18.1 punktu šādā redakcijā:

“18.1 Komersants, kurš elektroenerģijas ražošanai izmanto šo noteikumu 3.3. apakšpunktā minēto cieto biomasu, tam piešķirto obligātā iepirkuma tiesību izmantošanas laikā var lūgt Būvniecības valsts kontroles birojam (turpmāk – birojs) atļauju pilnībā vai daļēji aizstāt šo noteikumu 14.punktā minētajā iesniegumā elektroenerģijas ražošanai norādīto cietās biomasas kurināmo ar citu cietās biomasas kurināmo. Šādā gadījumā komersants iesniedz birojā iesniegumu, kurā norāda informāciju par iecerēto cietās biomasas kurināmā aizstāšanu atbilstoši šo noteikumu 2.pielikuma 3.punktam, kā arī pamatojumu tam. Birojs pēc iesnieguma saņemšanas izvērtē iesnieguma atbilstību šo noteikumu prasībām. Ja komersanta iesniegums atbilst minētajām prasībām, birojs pieņem lēmumu, ar kuru groza šo noteikumu 36.punktā minēto lēmumu, nosakot cietās biomasas kurināmā veida maiņu.”

4. Papildināt noteikumus ar 37.4.1 apakšpunktu šādā redakcijā:

“37.4.1 šo noteikumu 3.5. apakšpunkta nosacījumiem atbilstošām vēja elektrostacijām, kas uzsākušas ekspluatāciju no 2020. gada 1. janvāra, piemēro šo noteikumu 37.3. un 37.4. apakšpunktā minētās formulas, rezultātu reizinot ar koeficientu 0,85.”

5. Papildināt noteikumus ar 40.1 punktu šādā redakcijā:

“40.1 Elektroenerģijas ražotāju, kas izmanto šajos noteikumos minētās tiesības pārdot elektroenerģiju obligātā iepirkuma ietvaros, darbības uzraudzību un kontroli organizē birojs. Birojam ir tiesības grozīt vai atcelt lēmumu, kurš pieņemts, lai piešķirtu, apturētu vai mainītu komercdarbības atbalstu obligātā iepirkuma ietvaros. Birojs, pieņemot lēmumu obligātā iepirkuma uzraudzības vai kontroles ietvaros, par tā rezultātu trīs darbdienu laikā informē sistēmas operatoru un publisko tirgotāju.”

6. Aizstāt noteikumu 43. punktā tekstu “Būvniecības valsts kontroles birojā (turpmāk – birojs)” ar vārdu “birojā”.

7. Svītrot noteikumu:

7.1. 43. punktā tekstu “un nosūta to komersantam, sistēmas operatoram un publiskajam tirgotājam”;

7.2. 52. punktu;

7.3. 54.4. punktā tekstu “Ministrijas lēmumu nosūta komersantam, publiskajam tirgotājam un sistēmas operatoram.”;

7.4. 59.2 punktā, 60.4 5. apakšpunktā, 62. un 62.1 punktā tekstu “Lēmumu paziņo komersantam, publiskajam tirgotājam un sistēmas operatoram.”

8. Izteikt 60.2 punktu šādā redakcijā:

“60.2 Birojs reizi ceturksnī pārliecinās, vai komersantam nav Valsts ieņēmumu dienesta administrēto nodokļu un nodevu parādu. Ja birojs konstatē, ka komersantam ir nodokļu vai nodevu parāds, kura kopsumma pārsniedz 150 *euro*, birojs nosūta komersantam brīdinājumu par iespēju zaudēt tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros. Birojs, veicot minēto pārbaudi, pārliecinās maksātnespējas reģistrā, vai komersantam, kuram ir nodokļu vai nodevu parāds, nav ierosināts tiesiskās aizsardzības process. Šajā punktā minēto brīdinājumu neattiecina uz komersanta nodokļu parādiem, kuru kopsumma pārsniedz 150 *euro* un par kuriem ir ierosināts tiesiskās aizsardzības process no tā ierosināšanas līdz izbeigšanas brīdim.”

9. Izteikt 60.8 punktu šādā redakcijā:

“60.8 Birojs bez iepriekšējas komersanta brīdināšanas pieņem lēmumu, ar kuru atceļ komersantam piešķirtās tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros:

60.81. ja pēc kontroles grupas veiktās pārbaudes birojs konstatē, ka elektrostacijā izmantotās tehnoloģijas veids vai kurināmais neatbilst informācijai, kas norādīta šo noteikumu 14. punktā minētajā iesniegumā, vai elektrostacijā izmantotais kurināmais neatbilst šo noteikumu 18.1 punktā minētajā lēmumā noteiktajam. Birojs lēmumu pieņem mēneša laikā pēc šo noteikumu 60.46. apakšpunktā minētā pārbaudes akta saņemšanas;

60.82. ja komersantam pasludina maksātnespējas procesu. Birojs lēmumu pieņem piecu darbdienu laikā no fakta par komersanta maksātnespējas pasludināšanu konstatēšanas brīža.”

10. Papildināt noteikumus ar 60.11 punktu šādā redakcijā:

“60.11 Birojs, administrējot Elektroenerģijas tirgus likuma 31.1 pantā minēto uzraudzības nodevu, desmit darbdienu laikā no nodevas nomaksas termiņa iestāšanās brīža pārbauda, vai komersants ir nomaksājis uzraudzības nodevu. Ja komersants uzraudzības nodevu noteiktajā termiņā nav nomaksājis, birojs piecu darbdienu laikā no fakta konstatēšanas brīža pieņem lēmumu, ar kuru aptur komercdarbības atbalsta izmaksu par elektroenerģiju, kas no komersanta iepirkta pēc Elektroenerģijas tirgus likuma 31.1 pantā noteiktā uzraudzības nodevas nomaksas termiņa iestāšanās. Publiskais tirgotājs nākamajā darbdienā pēc lēmuma spēkā stāšanās dienas līdz biroja lēmumam saskaņā ar šo noteikumu 61.6 punktu aptur komercdarbības atbalsta izmaksu komersantam par elektroenerģiju, kas no komersanta iepirkta pēc Elektroenerģijas tirgus likuma 31.1 pantā noteiktā uzraudzības nodevas nomaksas termiņa iestāšanās.”

11. Papildināt noteikumus ar 61.6 punktu šādā redakcijā:

“61.6 Ja komersants vēlas atjaunot komercdarbības atbalsta izmaksu, kas apturēts saskaņā ar šo noteikumu 60.11punktu, tas iesniedz birojam apliecinājumu par uzraudzības nodevas nomaksu. Birojs trīs darbdienu laikā pārliecinās par uzraudzības nodevas nomaksas faktu. Ja birojs konstatē, ka atbilstoši sniegtajam apliecinājumam komersants uzraudzības nodevu ir nomaksājis, birojs piecu darbdienu laikā no šī fakta konstatēšanas brīža pieņem lēmumu par saskaņā ar šo noteikumu 60.11punktu apturētā komercdarbības atbalsta izmaksas atsākšanu ar nākamā pilnā kalendāra mēneša pirmo datumu pēc lēmuma spēkā stāšanās dienas.”

12. Izteikt 62.2 punktu šādā redakcijā:

“62.2 Ja šo noteikumu 61.3punktā minētā pārskata dati liecina, ka elektrostacija pārskata periodā nav atbildusi noteiktajiem kritērijiem vai pēc šo noteikumu 61.4 vai 61.5punktā minētā komersanta apliecinājuma iesniegšanas konstatē neatbilstību šo noteikumu 60.2punktā, 60.51., 60.53., 60.54. vai 60.55. apakšpunktā vai 60.9punktā minētajiem kritērijiem, vai komersants nav iesniedzis šo noteikumu 61.4 vai 61.5 punktā minēto apliecinājumu, birojs mēneša laikā pieņem lēmumu, ar kuru atceļ komersantam piešķirtās tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros.”

13. papildināt noteikumus ar VI3. nodaļu šādā redakcijā:

“VI3. **Nepamatoti vai nelikumīgi saņemta** **komercdarbības atbalsta atgūšanas kārtība un metodika**

63.24 Birojs lēmumā, ar kuru šo noteikumu 60.45. vai 60.81. apakšpunktā, 62., 62.1, vai 62.2 punktā minētajos gadījumos atceļ komersantam piešķirtās tiesības, nosaka pienākumu mēneša laikā no lēmuma spēkā stāšanās dienas atmaksāt publiskajam tirgotājam saņemto nepamatoto komercdarbības atbalstu:

63.241. šo noteikumu 60.45. vai 60.81. apakšpunktā noteiktajā gadījumā komercdarbības atbalstu par elektroenerģijas pārdošanu obligātā iepirkuma ietvaros, ko publiskais tirgotājs izmaksājis par periodu kopš šo noteikumu 60. punktā minētā pēdējā gada pārskata iesniegšanas termiņa;

63.242. šo noteikumu 62. punktā noteiktajā gadījumā komercdarbības atbalstu par elektroenerģijas pārdošanu obligātā iepirkuma ietvaros, ko publiskais tirgotājs izmaksājis par periodu, kurš sākas no šo noteikumu 60. punktā minētā gada pārskata perioda pirmās dienas;

63.243. šo noteikumu 62.1 punktā noteiktajā gadījumā komercdarbības atbalstu par elektroenerģijas pārdošanu obligātā iepirkuma ietvaros, ko publiskais tirgotājs izmaksājis par periodu kopš pēdējā brīdinājuma paziņošanas komersantam;

63.244. šo noteikumu 62.2 punktā noteiktajā gadījumā komercdarbības atbalstu par elektroenerģijas pārdošanu obligātā iepirkuma ietvaros, ko publiskais tirgotājs izmaksājis par periodu kopš brīdinājuma paziņošanas komersantam.

63.25 Ja birojs konstatē, ka komersants pārkāpis Elektroenerģijas tirgus likumā un šajos noteikumos minētos komercdarbības atbalsta nosacījumus un saņemtais atbalsts uzskatāms par nelikumīgu komercdarbības atbalstu, birojs mēneša laikā no fakta konstatēšanas brīža pieņem lēmumu, ar kuru atceļ komersantam piešķirtās tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros un komersantam nosaka pienākumu mēneša laikā atmaksāt publiskajam tirgotājam šo noteikumu ietvaros saņemto nelikumīgo komercdarbības atbalstu kopā ar procentiem, kurus aprēķina atbilstoši procentu likmēm, ko publicē Eiropas Komisija saskaņā ar Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Regula Nr. 794/2004), 10. pantu, tiem pieskaitot 100 bāzes punktus saskaņā ar Regulas Nr. 794/2004 9. panta 2. punktu, ievērojot Regulas Nr. 794/2004 11. pantā noteikto procentu likmes piemērošanas metodi.

63.26 Publiskais tirgotājs pēc šo noteikumu 63.24 vai 63.25 punktā minētā lēmuma stāšanās spēkā pārtrauc elektroenerģijas iepirkumu obligātā iepirkuma ietvaros.

63.27 Ja komersants nepilda šo noteikumu 63.24 vai 63.25 punktā minēto lēmumu tajā noteiktajā termiņā, publiskais tirgotājs trīs darbdienu laikā par to informē biroju, norādot neatmaksātās summas apmēru, tai skaitā šo noteikumu 63.25 punktā minētos procentus.

63.28 Birojs nepamatoti vai nelikumīgi saņemto komercdarbības atbalstu, tai skaitā šo noteikumu 63.25 punktā minētos procentus, atgūst [administratīvā procesa](https://likumi.lv/ta/id/55567-administrativa-procesa-likums) noteiktajā kārtībā.”

14. Papildināt noteikumus ar 115. un 116. punktu šādā redakcijā:

“115. Šo noteikumu 37.4.1 punkts stājas spēkā pēc tam, kad Eiropas Komisija ir sniegusi pozitīvu atzinumu par tā saderību ar Eiropas Savienības iekšējo tirgu.

116. Ekonomikas ministrija pēc šo noteikumu 115.punktā minētā atzinuma saņemšanas, 3 darbdienu laikā nosūta paziņojumu publicēšanai oficiālajā izdevumā "Latvijas Vēstnesis".”

Ministru prezidents A. K. Kariņš

Ekonomikas ministrs J. Vitenbergs

Iesniedzējs:

Ekonomikas ministrs J. Vitenbergs

Vīza:

Valsts sekretāra pienākumu izpildītājs,

valsts sekretāra vietnieks E. Valantis